b'\n_START_ARTICLE_\nGr\xc3\xb6\xc3\xb6nimaa ja Euroopa Liidu suhted\n_START_PARAGRAPH_\nGr\xc3\xb6\xc3\xb6nimaa on Euroopa Liidu liikmesriigi Taani koosseisu kuuluv omavalitsuslik ala, millel on seet\xc3\xb5ttu Euroopa Liiduga eriline seos.\n_START_SECTION_\nKaubandus\n_START_PARAGRAPH_\nAastal 2010 ulatus Gr\xc3\xb6\xc3\xb6nimaa eksport Euroopa Liitu 331 miljoni euroni (92,7% kogu Gr\xc3\xb6\xc3\xb6nimaa ekspordist) ning Euroopa Liidust imporditi 614 miljoni euro eest (68,9% kogu impordist). Eksport koosnes peamiselt toidust ja elusloomadest (89%) ning import sisaldas mineraalk\xc3\xbctuseid, m\xc3\xa4\xc3\xa4rdeaineid (ja seotud tooteid), masinaid ja transpordivarustust (kokku 47%). Kui Euroopa Liit on Gr\xc3\xb6\xc3\xb6nimaa jaoks peamine kaubanduspartner, siis Euroopa Liidu jaoks on Gr\xc3\xb6\xc3\xb6nimaa alles 103. kaubanduspartner._NEWLINE_Aastal 2009 keelas Euroopa Liit h\xc3\xbclgenahkade impordi, p\xc3\xb5hjendades seda julmusega loomade vastu, kuid tegi erandi Gr\xc3\xb6\xc3\xb6nimaa ja Kanada inuittide kogukondadele, et kaitsta nende elulaadi. Keeld lubab vaid v\xc3\xa4iksemahulist jahti populatsiooni kontrollimiseks ja piirkondlikuks ringluseks \xe2\x80\x93 toodangu Euroopa Liitu j\xc3\xb5udmine ei ole lubatud. Keeld vihastas neid polaarjoone l\xc3\xa4hedal elavaid kogukondi, kes s\xc3\xb5ltuvad suuremahulisest h\xc3\xbcljeste k\xc3\xbcttimisest.\n_START_SECTION_\nStaatus Euroopa Liidus\n_START_PARAGRAPH_\n\xd0\xa2\xc3\xa4nu oma sidemetele Taaniga kuulub Gr\xc3\xb6\xc3\xb6nimaa Euroopa Liidu \xc3\xbclemeremaade ja -territooriumide hulka. Selle tulemusena on Gr\xc3\xb6\xc3\xb6nimaal l\xc3\xa4bi assotsiatsioonilepingute m\xc3\xb5ningane seotus liidu siseturuga. Gr\xc3\xb6\xc3\xb6nimaa kuulub ka Euroopa Liidu \xc3\xbchise tollitariifi alla, kuid mittediskrimineerivalt on lubatud n\xc3\xb5uda ka tollimaksu. Gr\xc3\xb6\xc3\xb6nimaa kodanikud on t\xc3\xa4nu Taani kodakondsusele ka Euroopa Liidu kodanikud. \xc3\x9clemeremaade ja -territooriumide kodanikele v\xc3\xb5ib anda \xc3\xb5iguse osaleda Euroopa Parlamendi valimistel, s\xc3\xb5ltuvalt nendega seotud liikmesmaade poolt m\xc3\xa4\xc3\xa4ratletud tingimustest ja koosk\xc3\xb5las Euroopa \xc3\x9chenduse \xc3\xb5igusega._NEWLINE_Kuni aastani 2006 liikusid Euroopa Liidu poolt Gr\xc3\xb6\xc3\xb6nimaale antavad rahad (42,8 miljonit eurot aastas) nendevahelise kalanduslepingu kaudu. Vahemikus 2007\xe2\x80\x932013 annab Euroopa Liit 25 miljonit eurot v\xc3\xa4ljaspool kalandust. P\xc3\xa4rast 1985. aastal Euroopa Liidust lahkumist (vt altpoolt) on Gr\xc3\xb6\xc3\xb6nimaa saanud abi ligikaudu samas mahus kui varem saadi raha liidu struktuurifondidest (\xc3\xb5igus millele kaotati liidust v\xc3\xa4lja astumise t\xc3\xb5ttu). See v\xc3\xb5rdus umbes seitsme protsendiga Gr\xc3\xb6\xc3\xb6nimaa eelarvest. L\xc3\xa4bi kalanduslepingu makstud summa oli selle eest, et liidu alused kalastasid Gr\xc3\xb6\xc3\xb6nimaa vetes ning selleks, et aidata \xc3\xbcmber struktureerida Gr\xc3\xb6\xc3\xb6nimaa kalalaevastikku. Kuid Euroopa Kontrollikoda t\xc3\xbchistas selle lepingu, kuna leiti, et Euroopa Liidu poolt makstav summa oli p\xc3\xbc\xc3\xbctava kalade kogusega v\xc3\xb5rreldes liiga k\xc3\xb5rge.\n_START_SECTION_\nV\xc3\xa4ljaspool Euroopa Liitu\n_START_PARAGRAPH_\nGr\xc3\xb6\xc3\xb6nimaa liitus aastal 1973 koos Taaniga selleaegse Euroopa Majandus\xc3\xbchendusega. Kuid p\xc3\xa4rast 1982. aastal toimunud referendumit, kus 53% h\xc3\xa4\xc3\xa4letas \xc3\xbchendusest lahkumise poolt (p\xc3\xa4rast vaidlust kalastus\xc3\xb5iguste \xc3\xbcle), astuti 1985. aastal \xc3\xbchendusest v\xc3\xa4lja. Gr\xc3\xb6\xc3\xb6nimaa leping vormistas \xc3\xbchendusest v\xc3\xa4lja astumise._NEWLINE_Kuigi on v\xc3\xa4ga v\xc3\xa4ike t\xc3\xb5en\xc3\xa4osus selle realiseerumiseks, on spekuleeritud, et Gr\xc3\xb6\xc3\xb6nimaa v\xc3\xb5ib kaaluda Euroopa Liiduga liitumist. 2007. aasta 4. jaanuaril tsiteeris Taani p\xc3\xa4evaleht Jyllands-Posten endist Taani Gr\xc3\xb6\xc3\xb6nimaa ministrit Tom H\xc3\xb8yemit, kes \xc3\xbctles: "ma ei \xc3\xbcllatuks kui Gr\xc3\xb6\xc3\xb6nimaast saaks taas Euroopa Liidu liige ... Euroopa Liit vajab akent Arktikasse ning Gr\xc3\xb6\xc3\xb6nimaa ei saa \xc3\xbcksi hallata Arktika \xc3\xbclisuuri v\xc3\xb5imalusi". Islandil 2008\xe2\x80\x932012 olnud majanduskriisi valguses on selleteemaline arutelu taas k\xc3\xa4ivitunud._NEWLINE_Gr\xc3\xb6\xc3\xb6nimaa \xc3\x9clikooli teadlane Dr Damien Degeorges ennustab, et Gr\xc3\xb6\xc3\xb6nimaa kuulutab t\xc3\xa4nu loodusvarade buumile v\xc3\xa4lja iseseisvuse Taanist ning et Gr\xc3\xb6\xc3\xb6nimaa liitub \xc3\xbche inimp\xc3\xb5lve jooksul Euroopa Liiduga. See v\xc3\xb5ib koguda Gr\xc3\xb6\xc3\xb6nimaale tuge rahvusvahelistes suhetes, toetada hariduss\xc3\xbcsteemi ning lisada ka majanduslikku kindlust. Kuigi \xc3\xbchest liidust on kord lahkutud, on tema ennustuste j\xc3\xa4rgi uus p\xc3\xb5lvkond pragmaatilisem ja Gr\xc3\xb6\xc3\xb6nimaa loodusvarad t\xc3\xa4hendavad seda, et kalandusvaidlused Euroopa Liiduga ei ole enam nii suur probleem. Degeorges ei ole k\xc3\xbcll v\xc3\xa4lja k\xc3\xa4inud konkreetset aega, kuid tema hinnangul juhtub see t\xc3\xb5en\xc3\xa4olisemalt 20\xe2\x80\x9330 aasta jooksul. Gr\xc3\xb6\xc3\xb6nimaa v\xc3\xb5imalusi suurendaks ka Islandi liitumine Euroopa Liiduga.'